వేలూరి రాధాకృష్ణ

వేలూరి రాధాకృష్ణ చిత్రకారుడు. ఐదు దశాబ్దాల పాటు చిత్రలేఖనంలో కృషిచేశాడు. 

 జననం 
ఇతను 1926, కృష్ణా జిల్లా గన్నవరం మండలం చిరివాడ గ్రామంలో ఒక మధ్య తరగతి కుటుంబంలో జన్మించాడు.

 చిత్రకళా ప్రస్థానం 
1941 లో మద్రాసు స్కూల్ ఆఫ్ ఆర్ట్స్ లో చేరి ఐదేళ్ళ పాటు  దేవీ ప్రసాద్ రాయ్ చౌదరి వద్ద చిత్రలేఖనం నేర్చుకొని 1946 డిప్లోమా పొందాడు. తర్వాత కలకత్తాలోని విశ్వభారతి విశ్వవిద్యాలయం (శాంతి నికేతన్) కు వెళ్ళి అవనీంద్ర నాథ టాగూరు, నందలాల్ బోసు ల దగ్గర నీటి రంగుల చిత్రాలను చిత్రించడంలో మెళకువలను నేర్చుకున్నాడు.

 చిత్రకళా కృషి 
సాంప్రదాయక చిత్రకళా రంగంలో సుస్థిరమైన స్థానాన్ని సంపాదించుకొని దేశవ్యాప్తంగా పేరొందిన చిత్రకారుడిగా గురింపుపొందాడు. కొంత కాలం ఆంధ్రపత్రిక లో జల వర్ణ చిత్రాలు, లినోకట్ చిత్రాలు గీశాడు. ఉద్యోగ రీత్యా మధ్యప్రదేశ్ లోని భోపాల్ లో స్థిరపడి కళాసృజన చేశాడు. 1959 లో మధ్యప్రదేశ్ లోని పచ్మర్తి లో రాధాకృష్ణ ఏకవ్యక్తి చిత్రకళా ప్రదర్శనను అప్పటి రాష్ట్ర గవర్నర్ పటాస్కర్ ప్రారంభించాడు. పచ్మర్తి లో కల్చరల్ క్లబ్ గోడల మీద ఈయన చిత్రించిన భక్తి చిత్రాలు వీరి కళా ప్రతిభకు నిదర్శనాలు. 1975 లో హైదరాబాద్ లో జరిగిన తొలి ప్రపంచ తెలుగు మహాసభలు సందర్భంగా జరిగిన చిత్రకళా ప్రదర్శనలో వీరి క్షేత్రయ్య తైలవర్ణ చిత్రం ప్రదర్శింపబడింది. భారతి, శిల్ప, చిత్రకళ పరిణామం లాంటి అనేక పత్రికలలో చిత్ర, శిల్ప కళలపై ఎన్నో వ్యాసాలు రాశాడు.

రాధాకృష్ణ లలితా కళారంగంలో చేపట్టని ప్రక్రియ లేదు. చేబట్టి దిట్టతనం చూపనినిది ఏదీ లేదు. ఎన్నో నీటివర్ణ చిత్రాలు తైలవర్ణ చిత్రాలు, రేఖా చిత్రాలు, లినోకట్ చిత్రాలను ఆయన తూలిక సుసంపన్నం చేసింది. అనంత కళాఖండాలను సృజించినది. దానికి ప్రాచీన, నవీన భేదం లేదు. తెలుగు ప్రజాజీవితం రమణీయంగా ఆయన తూలిక చిత్రించింది. తెలుగుప్రజలు వాటిని ఆదరించి స్వంతం చేసుకొన్నారు. ఆయన చిత్రాలలో పూజకోసం, బాటసారులు, క్షేత్రయ్య, అప్రత్యక్ష శిష్యుడు, నాట్య కౌశలం మొదలైనవి మన రాష్ట్ర, దేశ, అమెరికా, స్విట్జర్లాండ్, ఫిలిప్పీన్స్ మొదలైన ఇతర దేశాల కళా హృదయులనూ ఆకర్షించి అబ్బుర పరచాయి. అనేక చిత్రాలు మధ్యప్రదేశ్ గవర్నర్ రాజభవనాన్ని, విదేశ ప్రముఖుల నివాసాలను అలంకరించాయి.  

వేలూరి రాధాకృష్ణ అనేక వ్యక్తిగత, సమష్టి కళా ప్రదర్శనలు నిర్వహించారు. విశేష ప్రశంసలు బహుమతులు అందుకొన్నారు. కవి విమర్శకుడు అవటం అరుదు. కళాకారుడు రచయిత, కళా విమర్శకుడు కావటం కూడా అంతే. తన సుందర చిత్రాలలాంటి చక్కని శైలిలో రచన చేసి, మౌలిక కళా విమర్శ చేసే ఇద్దరిలో ఒకరు వేలూరి రాధా కృష్ణ ఆని తిరుమల రామచంద్ర గారి అభిప్రాయం. తెలుగు ఇంగ్లీష్ లలో రాధాకృష్ణ కళారీతుల గురించి ముఖ్యంగా తెలుగు కళా వైదగ్ధ్యాన్ని గురించి అనేకానేక వ్యాసాలు రాశారు. కళాకారుల జీవితాలను నిష్పక్ష పాతంగా చిత్రించారు. ఆయన రాసిన 'కళోదంతం' అనే గ్రంథం కళపై వచ్చిన ఉత్తమ గ్రంథం అన్నారు ఆచార్య తిరుమల రామచంద్ర. ఆంధ్ర కళావైభవాన్ని లిఖిత పూర్వకంగా చాటటం ఆయన లక్ష్యం. ప్రవాసంలో అంటే ఇతర రాష్ట్రంలో  ఉన్నా తెలుగుతనం కాపాడుకోవటం ఆయనకు చాలా ఇష్టం. ఆంధ్రప్రదేశ్ లలితా కళా అకాడెమీ ఆదరించక పోయినా, మధ్యప్రదేశ్ లలితకళా అకాడెమీ సభ్యత్వమిచ్చి గౌరవించి అక్కున చేర్చుకొన్నది.

 మూలాలు 

 వెలుపలి లంకెలు 

 https://www.hyderabadfirst.in/?p=13968

వర్గం:1925 జననాలు
వర్గం:భారతీయ చిత్రకారులు
వర్గం:కృష్ణా జిల్లా చిత్రకారులు
వర్గం:కృష్ణా జిల్లా వ్యక్తులు